**Veliteľstvo československého četníctva na Slovensku** bol riadiaci orgán četníctva počas Slovenského národného povstania (SNP), podliehajúci povereníctvu Slovenskej národnej rady (SNR) pre veci vnútorné. Funkciu jeho veliteľa zastával plk. Vladimír Bodický (krycie meno Branislav)[1], zástupcom veliteľa bol pplk. Ján Plakinger[2] a náčelníkom štábu stot. Jozef Peterka[3].

Priamym predchodcom tohto orgánu bolo Hlavné veliteľstvo žandárstva, ktoré sa v roku 1943 presťahovalo z Bratislavy do Štubnianskych Teplíc. Mnohí príslušníci Zboru žandárstva Slovenskej republiky tajne spolupracovali s Vojenským ústredím Slovenskej národnej rady na príprave povstania. Po vypuknutí SNP veliteľstvo vydalo rozkaz svojim podriadeným veliteľstvám zapojiť sa do povstania a premenovalo sa na „Veliteľstvo československého četníctva na Slovensku"[4]. Četníci sa zapojili do bojovej činnosti a v rámci revolučných národných výborov samostatne alebo spolu s milíciami vykonávali bezpečnostnú službu na povstaleckom území. Bojové jednotky štábu veliteľstva tvorila kombinovaná rota automatčíkov, tri bojové čaty a delostrelecká batéria. 21. septembra 1944 bolo veliteľstvo presunuté do Harmanca a neskôr do Brusna.[5][6]

Po potlačení povstania sa četníci aktivizovali v partizánskych jednotkách, napr. v partizánskej skupine Branislav, ktorú založili príslušníci veliteľstva a ktorá vyvíjala intenzívnu a produktívnu spravodajskú činnosť.[7] Mnohých četníkov zapojených do odboja postihli represálie okupačných vojsk (napr. postrieľanie zajatých četníkov na cintoríne v Revúcej).[6] Na základe nariadenia Predsedníctva SNR č. 6/1945 Zb. n. SNR zo dňa 23. februára 1945 o rozpustení žandárskych a policajných organizácií a formácií zanikli všetky žandárske útvary a vznikol jednotný bezpečnostný zbor s názvom Národná bezpečnosť, ktorý bol v roku 1947 zlúčený s ďalšími bezpečnostnými zložkami do Zboru národnej bezpečnosti.[8]

Referencie
----------

1. ↑  Plevza, Viliam, ed. (1984), „Bodický, Vladimír Branislav", *Dejiny Slovenského národného povstania 1944*, 5. zväzok, Encyklopédia odboja a SNP (1. vyd.), Bratislava: Nakladateľstvo Pravda, str. 43
2. ↑  Plevza, Viliam, ed. (1984), „Plakinger, Ján", *Dejiny Slovenského národného povstania 1944*, 5. zväzok, Encyklopédia odboja a SNP (1. vyd.), Bratislava: Nakladateľstvo Pravda, str. 400
3. ↑  Plevza, Viliam, ed. (1984), „Peterka, Jozef", *Dejiny Slovenského národného povstania 1944*, 5. zväzok, Encyklopédia odboja a SNP (1. vyd.), Bratislava: Nakladateľstvo Pravda, str. 392
4. ↑  Jablonický, Jozef (1969), *Z ilegality do povstania : (Kapitoly z občianskeho odboja)* (1. vyd.), Bratislava: Nakladateľstvo Epocha, str. 493
5. ↑  Plevza, Viliam, ed. (1984), „Veliteľstvo československého četníctva na Slovensku", *Dejiny Slovenského národného povstania 1944*, 5. zväzok, Encyklopédia odboja a SNP (1. vyd.), Bratislava: Nakladateľstvo Pravda, str. 587
6. 1 2  Plevza, Viliam, ed. (1984), „četníctvo", *Dejiny Slovenského národného povstania 1944*, 5. zväzok, Encyklopédia odboja a SNP (1. vyd.), Bratislava: Nakladateľstvo Pravda, str. 77
7. ↑  Plevza, Viliam, ed. (1984), „Branislav", *Dejiny Slovenského národného povstania 1944*, 5. zväzok, Encyklopédia odboja a SNP (1. vyd.), Bratislava: Nakladateľstvo Pravda, str. 49
8. ↑  § 6 ods. 2 zákona č. 149/1947 Sb. ze dne 11. července 1947 o národní bezpečnosti. *Sbírka zákonů a nařízení republiky Československé*. Ročník 1947, částka 70, vydána dne 23. srpna 1947, s. 754.

Odporúčaná literatúra
---------------------

* Lacko, Martin; Sabo, Ján (2011), *Žandár troch režimov : Gustáv Polčík a jeho služba v Prievidzi v rokoch 1942 – 1972*, Edícia Memoáre (1. vyd.), Bratislava: Ústav pamäti národa, ISBN  978-80-89-335-44-2, dost. 2020-04-30